## Rješenje kojim se trgovačkom društvu Podravska banka d.d., Koprivnica, odobrava prospekt o izdavanju do najviše 250.000 redovnih dionica na ime, privatnom ponudom

### NN 115/2008 (7.10.2008.), Rješenje kojim se trgovačkom društvu Podravska banka d.d., Koprivnica, odobrava prospekt o izdavanju do najviše 250.000 redovnih dionica na ime, privatnom ponudom

# HRVATSKA AGENCIJA ZA NADZOR FINANCIJSKIH USLUGA

**3335**

Sukladno odredbama članka 15. stavak 1. točka 4. alineja 1. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«,
br. 140/05) te članka 22. stavak 4. Zakona o tržištu vrijednosnih papira
(»Narodne novine« br. 84/02, 138/06), na temelju zahtjeva društva Podravska
banka d.d., Koprivnica, Opatička 3, za odobrenje prospekta o izdavanju dionica
privatnom ponudom, Uprava Hrvatske agencije za nadzor financijskih usluga je na
sjednici održanoj 2. listopada 2008. godine, donijela

## RJEŠENJE

### O ODOBRENJU PROSPEKTA O IZDAVANJU DIONICA PRIVATNOM PONUDOM

1. Trgovačkom društvu Podravska banka d.d., Koprivnica, Opatička 3, odobrava se
prospekt o izdavanju do najviše 250.000 redovnih dionica na ime, privatnom
ponudom, ukupne vrijednosti do najviše 100.000.000,00 kuna, pojedinačne
nominalne vrijednosti 400,00 kuna po dionici.
2. Ovo rješenje objavit će se u »Narodnim novinama«.

```
Obrazloženje
```

Trgovačko društvo Podravska banka d.d., Koprivnica, Opatička 3 (u daljnjem
tekstu: Izdavatelj), podnijelo je Hrvatskoj agenciji za nadzor financijskih
usluga (u daljnjem tekstu: Agencija), 7. srpnja 2008. godine, zahtjev za
odobrenje prospekta o izdavanju redovnih dionica privatnom ponudom i
dokumentaciju, sukladno Zakonu o tržištu vrijednosnih papira (»Narodne novine«
br. 84/02, 138/06, u daljnjem tekstu: ZTVP) i Pravilniku o sadržaju zahtjeva i
prilozima za odobrenje prospekta i skraćenom prospektu (»Narodne novine« broj
118/03, u daljnjem tekstu: Pravilnik), a 4. rujna i 23. rujna 2008. godine
izmjene i dopune prospekta i dokumentacije.
U provedenom postupku je utvrđeno da je glavna skupština Izdavatelja 3. lipnja
2008. godine donijela Odluku o povećanju temeljnog kapitala društva Banke
ulozima u novcu i izdavanju redovnih dionica privatnom ponudom (u daljnjem
tekstu: Odluka skupštine).
Sukladno Odluci skupštine, temeljni kapital Izdavatelja povećat će se s iznosa
od 168.304.800,00 kuna, za iznos od najviše 100.000.000,00 kuna na iznos od
najviše 268.304.800,00 kuna, izdavanjem najviše 250.000 redovnih dionica na ime,
u nematerijaliziranom obliku, nominalne vrijednosti 400,00 kuna po dionici,
privatnom ponudom.
Sukladno Odluci skupštine, rok za upis i uplatu dionica predmetnog izdanja
počinje teći prvog slijedećeg radnog dana od dana dostave prospekta dioničarima,
a trajati će do 25-og dana od dana konačnosti rješenja Agencije kojim je odobren
prospekt. Danom dostave podrazumijeva se dan upućenja preporučenog pismena
Izdavatelja. Izdavatelj se prospektom obvezao u roku od 5 dana od dana
konačnosti rješenja Agencije, prospekt dostaviti potencijalnim ulagateljima.
Predmetno izdanje dionica smatrat će se uspješnim ukoliko u navedenom roku za
upis i uplatu dionica bude upisano i uplaćeno 90% dionica koje se namjeravaju
izdati.
U slučaju neuspjelog izdanja, Izdavatelj će u roku od 7 dana od isteka roka za
uplatu, vratiti ulagateljima uplaćena sredstva.
Pravo na upis dionica predmetnog izdanja pripada isključivo dioničarima
Izdavatelja koji su bili dioničari Izdavatelja 3. lipnja 2008. godine, s tim da
svaki takav dioničar ima pravo na upis određenog broja dionica proporcionalnog
udjelu u dotadašnjem temeljnom kapitalu Izdavatelja, prema stanju u depozitoriju
Središnje depozitarne agencije d.d., Zagreb, Heinezelova 62/a 3. lipnja
2008.godine, te na upis neodređenog broja dodatnih dionica u slučaju da neki od
dioničara ne iskoriste svoje pravo upisa i uplate, uvažavajući isti kriterij
proporcionalnog udjela u dotadašnjem temeljnom kapitalu.
Nadalje, utvrđeno je da je Izdavatelj uplatio naknadu i administrativnu
pristojbu sukladno odredbi članka 4. stavak 2. točka 1. Pravilnika o vrsti i
visini naknada i administrativnih pristojbi Hrvatske agencije za nadzor
financijskih usluga (»Narodne novine« br. 45/06, 11/07).
Ocjenjujući utvrđeno činjenično stanje, Agencija je utvrdila da su zahtjevu za
odobrenje prospekta o izdavanju redovnih dionica Izdavatelja privatnom ponudom,
priloženi svi prilozi propisani Zakonom i Pravilnikom te da podneseni prospekt
sadrži sve podatke u skladu s odredbom članka 21. i 26. stavak 2. ZTVP-a.
Slijedom navedenog, ispunjeni su uvjeti za odobrenje podnesenog prospekta te je,
sukladno odredbi članka 22. stavka 4. Zakona, riješeno kao u točki 1. izreke.
Na temelju odredbe članka 8. stavak 3. Zakona o Hrvatskoj agenciji za nadzor
financijskih usluga, ovo rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-451-04/08-11/11
Urbroj: 326-111/08-10
Zagreb, 2. listopada 2008.

Predsjednik Uprave
**Ante Samodol**, v. r.

Rješenje, NN 115/2008-3335
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)